BRATISLAVA 1. novembra (SITA) - Prevádzkovateľmi Nemocnice s poliklinikou v Humennom a Nemocnice s poliklinikou vo Svidníku sú od dnešného dňa neziskové organizácie, ktoré ich o polnoci prevzali od príspevkových organizácií Prešovského samosprávneho kraja. "Samotný proces prechodu sa pacientov nijako nedotkne a ani by ho nemali zaregistrovať. Dúfam, však, že čoskoro pocítia pozitívne zmeny, ktoré by sme
chceli realizovať," vysvetlil Miroslav Melo, riaditeľ neziskových organizácií Nemocnica Andreja Leňa Humenné a Nemocnica arm. Gen. L. Svobodu
Svidník.
Zakladateľom neziskových organizácií Nemocnica Andreja Leňa v Humennom a Nemocnica arm. Gen. L. Svobodu v Svidníku je spoločnosť Spoločné zdravotníctvo a.s. Ide o spoločný podnik Prešovského samosprávneho kraja, ktorého podiel predstavuje 34% a spoločnosti Svet zdravia, s podielom 66% ktorá je súčasťou skupiny J&T. Prevzatie nemocnice týmito neziskovými organizáciami schválili poslanci Prešovského samosprávneho kraja, ktorí hľadali pre obe nemocnice strategického partnera. Ten vzišiel z tendra, v ktorom uspela J&T Finance Group. Obe neziskové organizácie získali povolenie na poskytovanie zdravotnej starostlivosti 31. októbra tohto roka. Podľa M. Mela sú obe nemocnice veľmi kvalitné zdravotnícke zariadenia, vedenie teraz čaká na výsledky hĺbkového auditu, z ktorých budú vychádzať ďalšie kroky. "Pacientov môžem uistiť, že v medicínskej oblasti neprichádza do úvahy obmedzenie zdravotnej starostlivosti," povedal Melo. Podľa jeho slov chce nové vedenie zlepšovať a v určitých oblastiach rozširovať starostlivosť, získavať kvalitných lekárov, investovať do postupnej modernizácie prístrojového vybavenia. Pri investíciách má podľa neho prioritu medicínska oblasť, sú si však vedomí aj potreby investovania do vybavenia izieb, riešenia energetiky oboch nemocníc a minimálne dokončenia niektorých začatých investícií do budov.
Nemocnica s poliklinikou Andreja Leňa v Humennom je nemocnicou II. typu disponujúca 443 lôžkami, na ktoré pripadá 655 zamestnancov. Jej história siaha až do roku 1885, kedy v Humennom vnikla Verejná krajinská nemocnica. Súčasná nemocničný komplex bol postavený v roku 1940, v tom čase ako jedno z najmodernejších zariadení v Európe. V roku 1988 k nemocnici pribudla poliklinika. Nemocnica s poliklinikou arm. Gen. L. Svobodu vo Svidníku je nemocnica II. typu s 223 lôžkami. Zamestnáva 351 pracovníkov. Nemocnica vo Svidníku začala činnosť až v roku 1947 ako jeden chirurgický primariát. Postupne pribúdali jednotlivé oddelenia a v roku 1964 aj poliklinika.
Agentúru SITA informoval hovorca J&T Maroš Sýkora.